**Tlačová správa 14.9.2021**

**Za kultúrou bez auta a s polovičnou zľavou: Kraj sa zapája do Európskeho týždňa mobility**

**Banskobystrický samosprávny kraj pripravil v sobotu 18. septembra, počas Európskeho týždňa mobility, 50 percentné zľavy zo vstupného do múzeí a galérií. Zľavy poskytnú počas tohto dňa nielen krajské kultúrne inštitúcie, ale pripojili sa aj ďalšie. Bez auta sa tak dostanete za polovicu celkovo do osemnástich expozícií.**

Podporiť ekologickú dopravu v podobe cestovania autobusom, vlakom, na bicykli, kolobežke či po vlastných nohách, má každoročne za cieľ Európsky týždeň mobility. Tento rok sa do neho Banskobystrický samosprávny kraj (BBSK) zapája poskytnutím 50 percentnej zľavy zo vstupného do múzeí a galérie vo svojej zriaďovateľskej pôsobnosti. A to nie je všetko.

„Na spoluprácu sme oslovili aj ďalšie kultúrne inštitúcie na území župy, pričom kladne zareagovalo jedenásť z nich. Počas soboty 18. septembra sa tak tí, ktorí prídu za kultúrou inak ako osobným autom, dostanú za polovičnú cenu celkovo do osemnástich expozícií múzeí a galérií po celom kraji,“ povedal vedúci oddelenia kultúry Úradu BBSK Peter Černek.

Polovičnú zľavu tak počas najbližšej soboty poskytnú:

* Múzeum SNP, Banská Bystrica
* Slovenské múzeum máp, Kynceľová
* Múzeum vo Sv. Antone
* NBS – Múzeum mincí a medailí, Kremnica
* SNM – Múzeum bábkarských kultúr a hračiek Hrad Modrý Kameň
* Hutnícky skanzen, Hronec
* SNG – Zvolenský zámok
* Galéria Jána Kulicha, Zvolenská Slatina
* SNM – Múzeum kultúry Maďarov na Slovensku, Dolná Strehová
* Pamätný dom Kálmána Mikszátha, Sklabiná
* Kaštieľ v Žiari nad Hronom
* Mestské múzeum Lučenec
* Stredoslovenské múzeum, Banská Bystrica
* Stredoslovenská galéria, Banská Bystrica
* Horehronské múzeum, Brezno
* Novohradské múzeum a galéria, Lučenec
* Pohronské múzeum, Nová Baňa
* Gemersko-malohontské múzeum, Rimavská Sobota

„Veríme, že toto podujatie pomôže zvýšiť návštevnosť kultúrnych inštitúcií, ale hlavne v rámci dopravy napomôže k zníženiu ekologickej stopy na životnom prostredí, čo je aj hlavnou myšlienkou projektu,“ doplnil Peter Černek.

Rovnako ako minulý rok, aj tento rok si župa pripravila pracovné listy pre učiteľov stredných i základných škôl, o ktoré môžu požiadať prostredníctvom Odboru školstva Úradu BBSK. Pracuje aj s výsledkami ankety, ktorú vlani uskutočnila medzi študentmi stredných škôl vo svojej zriaďovateľskej pôsobnosti.

„Pracovné listy s prepojením na interaktívne formy vzdelávania vlani zaujali zapojených študentov a zároveň nám priniesli zaujímavé poznatky, ako vnímajú problematiku územného plánovania, ochrany ovzdušia a možnosti cyklomobility v okolí svojich škôl. Študenti a študentky vyjadrili chuť a odhodlanie jazdiť na bicykloch či využívať MHD na dopravu za vzdelaním. Výrazne obmedzujúcim faktorom je bezpečnosť na cestách, absencia cyklochodníkov či možnosti požičiavania bicyklov na internátoch,“ zhrnul Ladislav Bíro, ktorý pôsobí na Úrade BBSK ako manažér kvality ovzdušia v rámci projektu LIFE IP - Zlepšenie kvality ovzdušia na Slovensku.

Stredoškoláci podľa jeho slov vnímajú možnosti rozvoja miest a aj svojich školských areálov v zmysle trvalo udržateľného života, len časť si však vie predstaviť, že by sa do takýchto procesov mali a mohli zapájať.

„Je dôležité zo strany pedagógov i samosprávy a verejnej správy reflektovať na tento fenomén a prinášať programy na zvyšovanie povedomia o aktívnom občianstve, princípoch demokracie a participatívnom plánovaní. Veríme, že aj vďaka našim aktivitám prispejeme k lepšiemu pochopeniu komplexnosti globálnych problémov, zmeny klímy a zodpovednosti za stav životného prostredia, ktorá je na každom z nás,“ uzavrel Ladislav Bíro.

***Kontakt pre médiá:***

Lenka Štepáneková

vedúca oddelenia komunikácie

lenka.stepanekova@bbsk.sk

0918 865 747